b'\n_START_ARTICLE_\nSplitski evan\xc4\x91elistar\n_START_PARAGRAPH_\nSplitski evan\xc4\x91elistar (lat. Evangeliarium Spalatense) je najstarija sa\xc4\x8duvana rukopisna knjiga (kodeks) u Hrvatskoj. \xc4\x8cuva se u Riznici splitske katedrale, a datira se u 8.-9. stolje\xc4\x87e. Neka novija mi\xc5\xa1ljenja zala\xc5\xbeu se za raniji nastanak koji smje\xc5\xa1taju u 6.-7. stolje\xc4\x87e, a kao mjesto nastanka navode grad Salonu.\n_START_SECTION_\nSadr\xc5\xbeaj i uporaba\n_START_PARAGRAPH_\nSastoji se od 309 pergamentnih folija, slo\xc5\xbeenih u kvaternione kojih je u po\xc4\x8detku bilo i do 43, ali nisu svi sa\xc4\x8duvani. Tekst je pisan u dva stupca na stranici. Pisana je poluuncijalom, a naslovi uncijalom. Sadr\xc5\xbei \xc4\x8detiri evan\xc4\x91elja (po Mateju, Marku, Luki i Ivanu), a koristio se kao liturgijska knjiga iz koje se sve\xc4\x8dano \xc4\x8ditalo i pjevalo nedjeljom i ve\xc4\x87im blagdanom. Na praznim stranicama kasnije su dopisani jo\xc5\xa1 neki djelomi\xc4\x8dni tekstovi Novog zavjeta koji su se prigodno \xc4\x8ditali tijekom liturgijske godine._NEWLINE_Po srednjovjekovnoj legendi, napisao ga je svojom rukom i apostolskim slovima sv. Dujam, koji je umro mu\xc4\x8deni\xc4\x8dkom smr\xc4\x87u u progonu kr\xc5\xa1\xc4\x87ana za vladavine cara Dioklecijana._NEWLINE_Mogu\xc4\x87e je da je Splitski evan\xc4\x91elistar slu\xc5\xbeio i za polaganje prisege prigodom krunidbe kralja Zvonimira 1076. u Solinu, a vrlo vjerojatno i prigodom prisega drugih hrvatskih vladara prije i poslije Zvonimira.'